Mistä on kyse? Ensilumi on syksyn tai talven ensimmäinen maahan satanut lumikerros. Usein ensilumi sulaa muutamassa päivässä kokonaan pois.

Suomen Ilmatieteen laitoksen määritelmän mukaan ensilumi on satanut, kun aamukahdeksalta (kesäaikaan aamuyhdeksältä) säähavaintoasemalla havaitaan maassa vähintään yhden senttimetrin lumikerros.

Suomessa ensilumi sataa Lapin tuntureille usein jo elo–syyskuussa. Muualle Lappiin ensilumi sataa yleensä lokakuussa ja Etelä-Suomeen marraskuussa. (Lähde: Wikipedia)

Keskiviikkona aamulla on ollut maa valkeana paikoin pohjoisessa Lapissa. Esimerkiksi Saariselän matkailukeskuksessa, Kittilän Kenttärovassa ja Sallan Värriöllä Ilmatieteen laitos mittasi aamulla kello yhdeksältä lumen syvyydeksi kolme senttiä. Enontekiön Karesuvannossa mitattiin aamulla kaksi senttiä lunta, ja Savukosken Ruuvaojalla oli sentti lunta.

Kyseessä on ensimmäinen kerta tänä syksynä, että lunta on aamulla yhdeksän aikaan vähintään sentti maassa, joten se täyttää virallisen ensilumen määritelmän.

Sen sijaan Sodankylän Vuotsossa lunta oli kaksi senttiä vielä kello kahdeksalta, mutta se suli pois viralliseen mittaushetkeen eli kello yhdeksään mennessä.

Saariselkä keskiviikkona 11.10. John Wind

Enontekiölläkin oli aamulla maa valkeana monin paikoin, mutta sitä ei ollut millään Ilmatieteen laitoksen virallisista mittauspaikoista ainakaan enää kello kahdeksan aikaan Karesuvantoa lukuun ottamatta. Enontekiöllä on keskiviikkona aamulla voimassa varoitus huonosta ajokelistä lumi- tai räntäsateen vuoksi, joten ainakin siellä lunta kertynee aamun aikana vielä lisää.

Viimeksi lunta saatiin Pohjois-Lapissa maahan asti syyskuun puolessa välissä, mutta silloin sitä ei ollut Ilmatieteen laitoksen mittauspisteillä niin paljoa, että ensilumen raja olisi vielä rikkoutunut.

Ensilumi Kittilän Kivijärvellä 11. lokakuuta. Otto Ponto / Lehtikuva

Korj. klo 9.00: virallinen mittaushetki on kesäaikaan kello yhdeksältä eikä kahdeksalta.

Lisätty klo 11.28 paikkakuntia, joissa oli virallisten mittausten mukaan lunta aamulla.